Абраз Фальковіцкай Маці Божай

Абраз Фальковіцкай Маці Божай — цудатворная ікона з колішняга мястэчка Фальковічы, размешчанага за 13 кіламетраў ад горада Віцебска, па Маскоўскай шашы (цяпер гэта месца паміж в. Друкава і дачамі). Святкаванне Фальковіцкай іконы Божай Маці адбываецца 28 жніўня і 4 верасня.

Фальковіцкая ікона Божай Маці была знойдзена ў XVIII стагоддзі. Месцам яе здабыцця стаў бярозавы гай на беразе ракі Ласасіны. На гэтым месцы з’яўлення быў пабудаваны храм у гонар Маці Божай, у якім знойдзеная ікона праславілася шматлікімі цудамі.

Рэвізійны запіс за 1785 год называе ўжо Фальковіцкую ікону Маці Божай старажытнай і сцвярджае, што яна даўно вядомая сваёй дабрадатнасцю і цудамі.

У вайну 1812 года Фальковіцкі храм пацярпеў ад французаў. Адзін салдат прыставіў лесвіцу да іконы з намерам зняць з яе шату. Але толькі яго рука дакранулася да шаты на іконе, як лесвіца абарвалася і, падаючы, салдат атрымаў смяротнае калецтва. Крывавая пляма засталася на падлозе да апошняга часу, і нават фарба была не ў стане знішчыць сляды праведнага гневу Божай Маці.

Асабліва праславіўся абраз Божай Маці ў 1831 годзе. У гэты час нечакана пачалася эпідэмія халеры, якая трымала ў жаху ўсё насельніцтва мястэчка. Сабраўшыся ў царкве, людзі прасілі святара абысці крыжовым ходам з іконай Фальковічы. Адразу ж пасля гэтага смяротнасць у гэтым мястэчку паменшылася, і слава пра ікону Божай Маці хутка распаўсюдзілася не толькі ў краі, але і за яго межаміФальковіцкая ікона Божае Маці.

У перыяд барацьбы з верай Фальковіцкая царква была разбурана, цудатворны абраз быў згублены, пазней зніклі і самі Фальковічы.

Катэгорыя:Іканаграфія Багародзіцы
Катэгорыя:Абразы Беларусі
Катэгорыя:Культура Віцебскага раёна
Катэгорыя:Рэлігія ў Віцебскім раёне
Катэгорыя:Цудатворныя абразы Багародзіцы